Beloning aangebied ná senior beampte se dood | Maroela Media
Maj.genl. Tirhani Maswanganyi
Mzwandile Petros, die Gautengse polisiekommissaris, het Woensdag 'n R100 000-belonging aangebied vir inligting wat kan lei tot die inhegtenisneming van die moordenaars van 'n senior polisiebeampte.
Maj.genl. Tirhani Maswanganyi se liggaam is Dinsdagoggend om 03:00 in 'n veld langs die R101-pad in Hammanskraal noord van Pretoria gevind. Sy hande en voete was met 'n draad vasgebind. Hy het geen skietwonde gehad nie. Sy amptelike voertuig is Maandag verlate langs die pad gevind. Sy uniform en identifikasiekaart was in die voertuig.
Petros het Woensdag die media tydens 'n perskonferensie in Johannesburg oor die saak toegespreek.
Volgens Petros wil die polisie nie spekuleer of Maswanganyi, wat 'n groepsbevelvoerder in Johannesburg was, se moord verband hou met 'n moordsaak wat tans ondersoek word nie.
Maswanganyi is gedagvaar om vandeesweek in die hof te getuig in verband met 'n moordsaak, maar Petros sê Maswanganyi was nie die sleutelgetuie nie. "As 'n groepsbevelvoerder wat Maswanganyi by verskeie moordsake betrokke," het hy gesê.
Die polisie wag nog vir die uitslag van 'n nadoodse ondersoek om die oorsaak van Maswanganyi se dood te bepaal.
Petros het gesê die polisie volg talle leidrade op en versoek lede van die publiek met meer inligting oor Maswanganyi se dood om met hulle in verbinding te tree.